Tiener gooi glo seuntjie van museum se balkon | Maroela Media
Tiener gooi glo seuntjie van museum se balkon
'n Tiener word Maandag deur die polisie ondervra nadat 'n sesjarige seuntjie die afgelope naweek van die tiende verdieping van die Tate Modern-kunsmuseum in Londen gegooi is.
BBC berig die seuntjie het Sondag op die vyfde verdieping van dié bekende Britse kunsmuseum te lande gekom nadat 'n tienerseun (17) hom glo van 'n besigtigingsplatform gegooi het. Die seuntjie is tans in 'n kritieke dog stabiele toestand.
Volgens 'n ooggetuie kon daar ten tyde van die voorval 'n harde slag gehoor word voordat 'n vrou uitgeskree het: "Waar is my seun? Waar is my seun?"
The Mirror berig die voorval het om en by 14:40 gebeur.
Die kunsmuseum is inderhaas ná die kind se val gesluit en besoekers was binne die kunsmuseum vasgekeer. Talle omstanders het geskree terwyl die tiener saam met die omstanders op die besigtigingsplatform gebly het.
Polisielede Sondag buite die Tate Modern. (Foto: Yui Mok, AP)
Die nodige owerhede is na die kunsmuseum ontbied waar paramedici die seuntjie op die toneel behandel het voordat hy na 'n hospitaal per lugambulans vervoer is.
Volgens 'n woordvoerder van die polisie is daar "niks wat daarop dui dat [die verdagte] aan die slagoffer bekend is nie".
Die tiener is by die kunsmuseum in hegtenis geneem op aanklag van poging tot moord en is sedertdien in aanhouding.
Die Tate Modern-kunsmuseum is een van Londen se gewildste toeristebestemmings met sowat 5,9 miljoen besoekers verlede jaar.
Tweede massaskietery in VSA binne 24 uur
Die hele wêreld is mal!
Hoop die kind oorleef dit. Geen kind verdien om so iets oor te kom nie. Wat sou iemand besiel om so iets te doen.